## Rješenje Ustavnog suda Republike Hrvatske broj U-III-57/1998 od 4. ožujka 1998.

### NN 41/1998 (24.3.1998.), Rješenje Ustavnog suda Republike Hrvatske broj U-III-57/1998 od 4. ožujka 1998.

# **USTAVNI SUD REPUBLIKE HRVATSKE**

Ustavni sud Republike Hrvatske, u sastavu predsjednik Suda Jadranko
Crnić te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, u postupku povodom
ustavne tužbe 37 podnositelja zastupanih po punomoćniku M. F., odvjetniku
iz S., na sjednici održanoj 4. ožujka 1998. godine, donio je slijedeće

## **RJEŠENJE**

1. Ustavna tužba se odbacuje.

2. Ovo rješenje objavit će se u "Narodnim novinama".

Obrazloženje

M. B. iz S., Š. B. iz Š., G. B. iz Z., Č. C. iz P., V. Č. iz S., S.
F. iz R., S. F. iz V., I. G. iz S., A. G. iz Š., I. G. iz Š., J. I. iz
S., Š. J. iz P., A. K. iz K. J., Š. K. iz K. J., K. K. iz S., S. K. iz
Z., R. K. iz S., M. L. R. iz D., I. L. iz V., Lj.Lj. iz S., O. M. iz S.,
D. P. iz S., Z. P. iz S., I. P. iz S., R. P. iz S., V. P. iz S., dr. D.
R. iz Z., J. S. iz S., S. T. iz Z., N. T. iz S., M. V. iz Z., P. Z. iz
S., V. P. iz S., K. A. iz S., V. Č. iz S., A. Lj. iz S. i M. Z. iz S.,
zastupani po punomoćniku M. F., odvjetniku iz S., podnijeli su ustavnu
tužbu sa zahtjevom da im se priznaju njihova stečena mirovinska prava.

U ustavnoj tužbi podnositelji navode da ih se u potpunosti pogrešno
smatra umirovljenicima ranije Socijalističke Republike Srbije, a što bi
danas značilo Savezne Republike Jugoslavije, te ih se svrstava u skupinu
tzv. "srpskih umirovljenika", a zbog čega primaju akontaciju mirovine umjesto
da ona bude određena rješenjem u zakonskoj proceduri.

Podnositelji smatraju da im je takvim postupanjem povrijeđeno ustavno
pravo iz članka 14. stavak 2. Ustava Republike Hrvatske.

Ustavna tužba nije dopuštena.

U skladu s odredbom članka 28. stavka 1. Ustavnog zakona o Ustavnom
sudu Republike Hrvatske ("Narodne novine", broj 13/91 - u nastavku: Ustavni
zakon), svatko može podnijeti Ustavnom sudu ustavnu tužbu ako smatra da
mu je odlukom sudbene, upravne vlasti ili drugih tijela koja imaju javne
ovlasti, povrijeđeno jedno od ustavnih prava.

Dakle, pretpostavka za odlučivanje o biti stvari je postojanje odluke
u smislu navedene odredbe.

Iz sadržaja podnijete ustavne tužbe proizlazi da odluka, koja bi bila
predmet ustavnosudskog postupka, ne postoji, pa stoga, nema ni pretpostavke
dopustivosti ustavne tužbe. Napomenuti je, međutim, da je u Hrvatskom državnom
saboru u tijeku postupak potvrđivanja Ugovora između Republike Hrvatske
i Savezne Republike Jugoslavije o socijalnom osiguranju od 15. rujna 1997.
godine, koji u svojim prijelaznim i završnim odredbama uređuje i neka od
pitanja koja podnositelji iznose u ustavnoj tužbi.

Iz tih je razloga, na temelju odredbe članka 26. Ustavnog zakona i članka
58. Poslovnika Ustavnog suda Republike Hrvatske ("Narodne novine", broj
29/94) odlučeno kao u izreci.

Odluka o objavi ovog rješenja temelji se na odredbi članka 20. stavak
1. Ustavnog zakona.

Broj: U-III-57/1998
Zagreb, 4. ožujka 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 41/1998-509